RESOLUCIÓN do 16 de maio de 2005, da Dirección Xeral de Centros e Ordenación Educativa, pola que se ordena a publicación do acordo entre esta consellería e as organizacións patronais do ensino privado concertado da Comunidade Autónoma de Galicia, sobre o concerto educativo para as ensinanzas de educación infantil.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 19/05/2005

Autorizada polo Consello da Xunta de Galicia, na súa reunión do 18 de marzo de 2005, a sinatura do acordo entre a Consellería de Educación e Ordenación Universitaria e as organizacións patronais do ensino concertado da Comunidade Autónoma de Galicia sobre o concerto educativo para as ensinanzas de educación infantil, se procede a súa publicación no Diarios Oficial de Galicia como anexo desta resolución.
Santiago de Compostela, 16 de maio de 2005.
Alberto González Armesto
Director xeral de Centros e Ordenación Educativa
ANEXO
Acordo entre a Consellería de Educación e Ordenación Universitaria e as organizacións patronais do ensino privado concertado da Comunidade Autónoma de Galicia, sobre o concerto educativo para as ensinanzas de educación infantil
Coa finalidade de facilitar a escolarización da etapa de educación infantil, sen que condicionamentos de tipo económico impidan a efectiva liberdade de elección de centro recollida na Constitución Española, o Goberno da Comunidade Autónoma de Galicia ten establecido, desde o curso 1991-1992, axudas económicas aos centros docentes privados que escolarizasen alumnos de 4 e/ou 5 anos, non sendo posible atender todas as solicitudes nin ampliar estas axudas a unidades que escolarizaran alumnos de 3 anos por falta de dispoñibilidades orzamentarias.
O artigo 46 da Lei 8/2003, do 23 de decembro (DOG do 29 de decembro), de orzamentos xerais da Comunidade Autónoma de Galicia, prevé a transformación da subvención á educación infantil en concertos educativos de acordo co establecido no artigo 15.2º do Real decreto 827/2003, do 27 de xuño (BOE do 28 de xuño), polo que se fixa o calendario de aplicación da nova ordenación do sistema educativo establecida pola Lei orgánica 10/2002, do 23 de decembro (BOE do 24 de decembro), de calidade da educación, fixando que para o ano académico 2004-2005 os convenios e as subvencións actualmente subscritos ou outorgados a centros do segundo ciclo de educación infantil se transformarán en concertos para as ensinanzas de educación infantil, sempre que cumpran os requisitos do réxime de concertos previstos nas leis educativas.
Por Orde do 10 de xaneiro de 2005 (DOG do 14 de xaneiro), regúlanse os concertos educativos para
as ensinanzas de educación infantil en centros docentes privados para o curso 2005-2006.
Tendo en conta o establecido no artigo 4 do mencionado Real decreto 827/2003, no que establece que a gratuidade para todo o nivel educativo de educación infantil deberá estar concluída ao remate do ano académico 2006-2007, e co obxecto de dar cumprimento ao establecido neste artigo é polo que se adopta o seguinte,
ACORDO:
Primeiro.-A Consellería de Educación e Ordenación Universitaria continuará co proceso de concertación das unidades de educación infantil a través da correspondente orde de convocatoria, de xeito que ao inicio do ano académico 2007/2008 estea concertada a totalidade de dita etapa educativa.
Segundo.-Para levar a cabo o previsto no punto anterior, contemplarase na aplicación 07.03.322A.480.0 as seguintes contías máximas:
Ano 2006: 9.950.024,14 euros (período setembro a decembro).
Ano 2007: 29.880.726,75 euros.
Ano 2008: 33.075.638,30 euros.
As ditas valoracións calculáronse en base ao módulo económico establecido para o período setembro a decembro de 2005 (Lei 13/2004, do 29 de decembro de orzamentos xerais da Comunidade Autónoma de Galicia para o ano 2005), que se actualizarán de acordo cos módulos económicos de distribución de fondos públicos para o sostemento de centros concertados, que se establezan para cada exercicio económico.
Terceiro.-Para a interpretación e seguimento deste acordo constituirase unha comisión de seguimento integrada por representantes da Consellería de Educación e Ordenación Universitaria e das organizacións patronais asinantes. A dita comisión reunirase, polo menos, unha vez ao ano.
Disposición derradeira
Única.-A eficacia deste acordo queda supeditada á tramitación legalmente necesaria e, en concreto, á autorización polo Consello da Xunta de Galicia.
Pola Consellería de Educación e Ordenación Universitaria: Celso Currás Fernández, conselleiro. Polas organizacións patronais: José Antonio Moar Armas, presidente de CECE; José Luis Baños González; presidente de EYG; Olga Amoedo Cabrera, presindenta de ACES-Galicia.